इस बुधवार हमारे प्रधानमंत्री नरेंद्र भाई दामोदर दास मोदी ने लंदन में अपनी ज़ुबानी-लच्छेदारी का जो जलवा दिखाया, उसने मुझे तो झकझोर कर रख दिया। मैं अब तक अपना सिर खुजाते हुए सोच रहा हूं कि अगर नरेंद्र भाई की आत्मा इतनी पवित्र है और चार बरस में उन्होंने ऐसे-ऐसे पुण्य-कर्म किए हैं तो भारत भर में हाहाकार क्यों मचा हुआ है? जिस तरह लंदन में सभागार के भीतर तालियां पीट रहे प्रायोजित-दीवानों और भाट-भूमिका का कर्तव्य-पालन कर रहे अर्ध-कवि प्रसून जोशी को बाहर सड़कों पर हो रही नारेबाज़ी सुनाई नहीं दे रही थी, उसी तरह “रॉयल पैलेस” में हाथ मिलाने से अभिभूत बैठे हमारे प्रधानमंत्री को खुद के देश की हवा में तैर रही छटपटाहट का कोई अहसास नहीं है।